CELEX: 32013R0150
Language: bg
Date: 2012-12-19 00:00:00
Title: Делегиран регламент (ЕС) № 150/2013 на Комисията от 19 декември 2012 година за допълнение на Регламент (ЕС) № 648/2012 на Европейския парламент и на Съвета относно извънборсовите деривати, централните контрагенти и регистрите на трансакции по отношение на регулаторните технически стандарти за определяне на подробни изисквания за заявленията за регистрация като регистър на трансакции  текст от значение за ЕИП

23.2.2013   
            
            
               BG
            
            
               Официален вестник на Европейския съюз
            
            
               L 52/25
            
         ДЕЛЕГИРАН РЕГЛАМЕНТ (ЕС) № 150/2013 НА КОМИСИЯТА
   от 19 декември 2012 година
   за допълнение на Регламент (ЕС) № 648/2012 на Европейския парламент и на Съвета относно извънборсовите деривати, централните контрагенти и регистрите на трансакции по отношение на регулаторните технически стандарти за определяне на подробни изисквания за заявленията за регистрация като регистър на трансакции
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид становището на Европейската централна банка (1),
   като взе предвид Регламент (ЕС) № 648/2012 на Европейския парламент и на Съвета от 4 юли 2012 година относно извънборсовите деривати, централните контрагенти и регистрите на трансакции (2), и по-специално член 56, параграф 3 от него,
   като има предвид, че:
   
               (1)
            
            
               Следва да бъдат установени разпоредби за определяне на информацията, която трябва да бъде представяна на Европейския орган за ценни книжа и пазари (ЕОЦКП) във всяко заявление за регистрация като регистър на трансакции.
            
         
               (2)
            
            
               Всяко лице, което подава заявление за регистрация като регистър на трансакции, следва да представи информация за структурата на своите звена за вътрешен контрол и за независимостта на управителните си органи, за да може ЕОЦКП да прецени дали управленската структура на предприятието осигурява независимост на регистъра на трансакции и дали тази структура и отчетните практики са подходящи.
            
         
               (3)
            
            
               ЕОЦКП, учреден с Регламент (ЕС) № 1095/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски орган за ценни книжа и пазари) (3), отговаря за регистрацията и надзора върху регистрите на трансакции съгласно дял VI от Регламент (ЕС) № 648/2012. За да може ЕОЦКП да преценява дали подаващият заявление за регистрация регистър на трансакции има добра репутация и да оценява опита и уменията на висшия му ръководен състав, този регистър на трансакции следва да представи необходимата за тази преценка информация.
            
         
               (4)
            
            
               Всеки подаващ заявление регистър на трансакции следва да представи на ЕОЦКП информация, с която да покаже, че разполага с финансовите средства, необходими за непрекъснатото изпълнение на функциите му, и с подходящи правила за осигуряване на непрекъснатост на дейността.
            
         
               (5)
            
            
               Макар че когато даден регистър на трансакции извършва дейност чрез клонове, тези клонове не са отделни юридически лица, за тях следва да се представя отделна информация, за да може ЕОЦКП ясно да определи мястото им в организационната структура на регистъра на трансакции, да оцени квалификацията и надеждността на висшия им ръководен състав и да прецени дали механизмите за контрол, звеното за спазване на нормативните изисквания и другите създадени звена са достатъчно надеждни, за да установяват, измерват и управляват адекватно рисковете пред клоновете.
            
         
               (6)
            
            
               Важно е всеки заявител да представи на ЕОЦКП информация за допълнителните услуги или за другите видове дейност, които регистърът на трансакции ще предлага извън основната си дейност по отчитане на сделки с деривати, особено що се отнася до централната основна дейност по отчитане за регулаторни цели.
            
         
               (7)
            
            
               За да може ЕОЦКП да преценява дали технологичните системи на подаващия заявление регистър на трансакции осигуряват непрекъснатост на дейността и функционират правилно, заявителят следва да представи на ЕОЦКП описания на съответните технологични системи и начина им на управление. Заявителят следва също така да опише евентуалните си договорености за възлагане на дейности на външен изпълнител, които са от значение за предоставяните от него услуги.
            
         
               (8)
            
            
               Информацията за таксите за предоставяните от регистрите на трансакции услуги е необходима, за да могат пазарните участници да правят информиран избор, и затова следва да бъде включвана в заявленията им за регистрация.
            
         
               (9)
            
            
               Като се има предвид, че пазарните участници и регулаторните органи разчитат на данните, съхранявани от регистрите на трансакции, в заявленията за регистрация като регистър на трансакции следва да има ясна информация във връзка със строгите изисквания за дейността и за съхранението на документация с данни.
            
         
               (10)
            
            
               Моделите за управление на риска, свързан с предоставяните от регистрите на трансакции услуги, трябва да бъдат отразени в заявленията им за регистрация, за да могат пазарните участници да правят информиран избор.
            
         
               (11)
            
            
               За да се осигури пълен достъп до услугите на регистрите на трансакции, на доставчиците на услуги — трети лица, се предоставя равноправен достъп до информацията, съхранявана от регистрите на трансакции, при условие че лицето, предоставящо данните, и съответните контрагенти са дали съгласието си. Затова всеки подаващ заявление регистър на трансакции следва да представи на ЕОЦКП информация за своите правила и процедури за достъп.
            
         
               (12)
            
            
               За да изпълнява ефективно своите задължения за лицензиране, ЕОЦКП следва да получава цялата информация от регистрите на трансакции, свързаните с тях трети лица и третите лица, на които регистрите на трансакции са възложили изпълнението на оперативни функции и дейности. Тази информация е необходима за разглеждането или завършването на разглеждането на заявлението за регистрация и придружаващите го документи.
            
         
               (13)
            
            
               Настоящият регламент е изготвен въз основа на проектите на регулаторни технически стандарти, предадени на Комисията от ЕОЦКП.
            
         
               (14)
            
            
               Съгласно член 10 от Регламент (ЕС) № 1095/2010 ЕОЦКП проведе открити обществени консултации по проектите на регулаторни технически стандарти, въз основа на които е изготвен настоящият регламент, анализира потенциалните разходи и ползи и поиска становище от Групата на участниците от сектора на ценните книжа и пазарите, създадена по член 37 от посочения регламент,
            
         ПРИЕ НАСТОЯЩИЯ РЕГЛАМЕНТ:
   ГЛАВА 1
   
      РЕГИСТРАЦИЯ
   
   
      РАЗДЕЛ 1
   
   
      
         Общи разпоредби
      
   
   Член 1
   Идентификация, правна форма, клас на дериватите
   1.   Във всяко заявление за регистрация като регистър на трансакции се посочват идентификационните данни на заявителя и дейностите, които възнамерява да извършва и които налагат да бъде регистриран като регистър на трансакции.
   2.   Заявлението за регистрация като регистър на трансакции съдържа по-специално следната информация:
   
               а)
            
            
               фирма, седалище и адрес на заявителя в рамките на Съюза;
            
         
               б)
            
            
               извлечение от съответния търговски или съдебен регистър или друго официално доказателство за мястото на учредяване и за предмета на дейност на заявителя, валидно към датата на заявлението;
            
         
               в)
            
            
               информация за класовете деривати, за чието отчитане регистърът на трансакции подава заявление за регистрация;
            
         
               г)
            
            
               учредителния акт и — в съответните случаи — други изисквани по закон документи, от които е видно, че заявителят ще извършва услуги като регистър на трансакции;
            
         
               д)
            
            
               протокола от събранието, на което управителният съвет е одобрил заявлението;
            
         
               е)
            
            
               името и данните за контакт на лицето или лицата, които отговарят за спазването на нормативните изисквания от страна на регистъра на трансакции, или на други служители, участващи в оценяването на спазването на нормативните изисквания;
            
         
               ж)
            
            
               план за дейността, в т.ч. информация за мястото, където се извършват основните стопански дейности;
            
         
               з)
            
            
               идентификационни данни на клоновете (ако има такива) и — в съответните случаи — информация за структурата на групата;
            
         
               и)
            
            
               услугите, които заявителят възнамерява да предоставя извън регистрирането на трансакции;
            
         
               й)
            
            
               информация за евентуални висящи съдебни, административни, арбитражни или други производства по уреждане на спорове (независимо от характера им), по които заявителят е страна, особено по данъчни въпроси и въпроси, свързани с несъстоятелност, и при риск от възникване на значителни финансови или свързани с репутацията разходи, или за други приключени производства, които може все още да оказват значителен ефект върху разходите на регистрите на трансакции.
            
         3.   По искане на ЕОЦКП заявителите му изпращат допълнителна информация по време на разглеждането на заявлението за регистрация, когато такава информация е нужна, за да бъде оценена способността на заявителя да спазва изискванията по членове 56—59 от Регламент (ЕС) № 648/2012 и за да може ЕОЦКП надлежно да разтълкува и анализира документите, които ще бъдат или вече са били предадени.
   4.   Когато заявителят смята, че определено изискване от настоящия регламент не е приложимо за него, в заявлението си той ясно посочва това изискване и разяснява защо то не е приложимо за него.
   Член 2
   Правила и процедури
   Когато трябва да бъде представена информация за правилата или процедурите, заявителят гарантира, че в тази информация или като допълнение към нея се посочва следното:
   
               а)
            
            
               лицето, което отговаря за одобряването и поддържането на правилата и процедурите;
            
         
               б)
            
            
               начинът, по който се осигурява и следи спазването на правилата и процедурите, и отговорното за това лице;
            
         
               в)
            
            
               мерките, които се предприемат при нарушение на правилата и процедурите;
            
         
               г)
            
            
               процедурата за уведомяване на ЕОЦКП за съществени нарушения на правилата или процедурите, които могат да доведат до неспазване на условията за първоначалната регистрация.
            
         
      РАЗДЕЛ 2
   
   
      
         Собственици
      
   
   Член 3
   Собственици на регистъра на трансакции
   1.   Заявлението за регистрация като регистър на трансакции съдържа:
   
               а)
            
            
               списък с имената или наименованията на всички физически или юридически лица, които пряко или косвено притежават 5 % или повече от капитала на заявителя или от правата му на глас или които поради притежавания от тях дял имат възможност да упражняват значително влияние върху управлението на заявителя;
            
         
               б)
            
            
               списък на всички предприятия, в които всяко от лицата по буква а) притежава 5 % или повече от капитала или от правата на глас или в които упражнява значително влияние върху управлението.
            
         2.   Когато заявителят има дружество майка, той посочва:
   
               а)
            
            
               седалището и адреса на дружеството майка;
            
         
               б)
            
            
               дали дружеството майка е лицензирано или регистрирано и дали е поднадзорно лице; ако това е така, се посочва референтен номер на дружеството и наименованието на компетентния надзорен орган.
            
         Член 4
   Схема на собствеността
   1.   Всяко заявление за регистрация като регистър на трансакции съдържа схема, която показва отношенията на собственост между дружеството майка, дъщерните дружества и евентуалните други свързани лица или клонове.
   2.   В тази схема се посочват пълната фирма, правната форма, седалището и адреса.
   
      РАЗДЕЛ 3
   
   
      
         Организационна структура, управление и спазване на нормативните изисквания
      
   
   Член 5
   Органиграма
   1.   Всяко заявление за регистрация като регистър на трансакции съдържа органиграма, която показва организационната структура на заявителя, вкл. звената, предоставящи допълнителни услуги (ако има такива).
   2.   В органиграмата се посочват лицата, които отговарят за изпълнението на всяка значима функция, в т.ч. членовете на висшето ръководство и лицата, които управляват дейността на клоновете.
   Член 6
   Управление на дружеството
   1.   Всяко заявление за регистрация като регистър на трансакции съдържа информация относно вътрешните правила на заявителя за управление на предприятието и относно процедурите и правомощията, съгласно които работи висшето му ръководство, включително ръководният съвет, неизпълнителните му членове и комитетите (ако има такива).
   2.   Тази информация включва описание на процесите на подбор, назначаване, оценяване на резултатите и отстраняване на членове на висшия ръководен състав и ръководния съвет.
   3.   Ако заявителят е подписал признат корпоративен кодекс за дейността, в заявлението за регистрация като регистър на трансакции се посочва този кодекс и се представя разяснение в случаите, когато заявителят се отклонява от предписанията му.
   Член 7
   Вътрешен контрол
   1.   Заявлението за регистрация като регистър на трансакции съдържа обзор на вътрешния контрол на заявителя. Той включва информация за звеното за спазване на нормативните изисквания, звеното за преглед на правилата и процедурите, оценяването на риска, механизмите за вътрешен контрол и правилата за звеното за вътрешен одит.
   2.   Обзорът съдържа информация за следното:
   
               а)
            
            
               правилата и процедурите за вътрешен контрол на заявителя;
            
         
               б)
            
            
               наблюдението и оценяването на адекватността и ефективността на системите на заявителя;
            
         
               в)
            
            
               контрола и защитата на системите за обработка на информация на заявителя;
            
         
               г)
            
            
               вътрешните органи, отговарящи за разглеждането на констатациите.
            
         3.   Заявлението за регистрация като регистър на трансакции съдържа следната информация за звеното за вътрешен одит на заявителя:
   
               а)
            
            
               как се разработва и прилага методологията за вътрешния одит в съответствие с характера и сложността на дейностите на заявителя и свързаните с тях рискове;
            
         
               б)
            
            
               работен план за период от три години от датата на заявлението.
            
         Член 8
   Спазване на нормативните изисквания
   Заявлението за регистрация като регистър на трансакции съдържа следната информация за правилата и процедурите на заявителя, осигуряващи спазване на изискванията на Регламент (ЕС) № 648/2012:
   
               а)
            
            
               описание на функциите на лицата, които отговарят за спазването на нормативните изисквания, и на другите лица, които участват в оценяването на спазването на нормативните изисквания, в т.ч. описание на средствата, с които се гарантира независимостта на дейността по спазване на нормативните изисквания от другите дейности на заявителя;
            
         
               б)
            
            
               вътрешните правила и процедури, с които се гарантира, че заявителят, вкл. ръководителите и служителите му, спазват всички разпоредби на Регламент (ЕС) № 648/2012, в т.ч. описание на функциите на ръководния съвет и висшия ръководен състав;
            
         
               в)
            
            
               когато има такъв — последният вътрешен доклад, изготвен от лицата, които отговарят за спазването на нормативните изисквания, или от други служители, участващи в оценяването на спазването на нормативните изисквания.
            
         Член 9
   Висш ръководен състав и членове на ръководния съвет
   1.   Заявлението за регистрация като регистър на трансакции съдържа следната информация за всеки член на висшия ръководен състав и всеки член на ръководния съвет, включително:
   
               а)
            
            
               копие от автобиографията на лицето, за да може да бъде преценено дали то има подходящ опит и знания, за да изпълнява адекватно задълженията си;
            
         
               б)
            
            
               подробни сведения за издадени присъди за извършени престъпления във връзка с предоставянето на финансови или информационни услуги или за извършени измами или злоупотреби, по-специално под формата на официално свидетелство, ако такова се издава в съответната държава членка;
            
         
               в)
            
            
               собственоръчна декларация за добрата репутация във връзка с предоставянето на финансови или информационни услуги, в която всеки член на висшия ръководен състав или на ръководния съвет заявява следното:
               
                           i)
                        
                        
                           дали е бил осъждан за извършени престъпления във връзка с предоставянето на финансови или информационни услуги или за извършени измами или злоупотреби;
                        
                     
                           ii)
                        
                        
                           дали спрямо него са постановявани неблагоприятни решения по производства за дисциплинарни нарушения от страна на регулаторен орган, държавен орган или ведомство и дали спрямо него има открити такива производства, които още не са приключили;
                        
                     
                           iii)
                        
                        
                           дали спрямо него са постановявани неблагоприятни решения по граждански съдебни производства във връзка с предоставянето на финансови или информационни услуги или за неправомерно поведение или измама във връзка с управлението на предприятие;
                        
                     
                           iv)
                        
                        
                           дали е бил член на ръководния съвет или висшия ръководен състав на дружество, чиято регистрация е била прекратена или чийто лиценз е бил отнет от страна на регулаторен орган;
                        
                     
                           v)
                        
                        
                           дали му е било отказвано правото да извършва дейности, за които е необходима регистрация или лиценз от регулаторен орган;
                        
                     
                           vi)
                        
                        
                           дали е бил член на ръководния съвет или висшия ръководен състав на дружество, което е било обявено в несъстоятелност или ликвидация по времето, когато съответното лице е имало отношения с дружеството, или до една година след прекратяването на отношенията на това лице с дружеството;
                        
                     
                           vii)
                        
                        
                           дали е бил член на ръководния съвет или висшия ръководен състав на дружество, по отношение на което е постановено неблагоприятно решение или наказание от страна на регулаторен орган;
                        
                     
                           viii)
                        
                        
                           дали са му били налагани глоби, дали му е била налагана временна забрана да упражнява професията или дейността си, дали е бил лишен от правото да упражнява професията или дейността си или дали са му били налагани други наказания от страна на държавни, регулаторни или браншови органи за измама или злоупотреба във връзка с предоставянето на финансови или информационни услуги;
                        
                     
                           ix)
                        
                        
                           дали е бил лишен от правото да заема длъжността на директор или други управленски длъжности, дали е бил освобождаван от заеманата длъжност в дружество в резултат на правонарушения или злоупотреби.
                        
                     
         
               г)
            
            
               декларация за възможните конфликти на интереси, в които членовете на висшия ръководен състав и членовете на ръководния съвет могат да изпаднат при изпълнението на задълженията си, и за начина на управление на тези конфликти на интереси.
            
         2.   Всяка информация, получена от ЕОЦКП по реда на параграф 1, се използва само за целите на регистрацията и постоянното спазване на изискванията за регистрация от подаващия заявлението регистър на трансакции.
   
      РАЗДЕЛ 4
   
   
      
         Служители и възнаграждения
      
   
   Член 10
   Правила и процедури по отношение на служителите
   Заявлението за регистрация като регистър на трансакции съдържа следната информация за правилата и процедурите:
   
               а)
            
            
               копие от правилата за възнагражденията на висшия ръководен състав, членовете на ръководния съвет и служителите, работещи в звеното по риска и контролното звено на заявителя;
            
         
               б)
            
            
               описание на мерките, въведени от заявителя за намаляване на риска от прекомерно разчитане на отделни служители.
            
         Член 11
   Квалификация и надеждност
   Заявлението за регистрация като регистър на трансакции съдържа следната информация за служителите на заявителя:
   
               а)
            
            
               общ списък на наетите служители, в който се посочват функциите им и квалификациите за всяка функция;
            
         
               б)
            
            
               конкретно описание на служителите в областта на информационните технологии, наети за предоставяне на услугите на регистъра на трансакции, като се посочват функциите и квалификациите за всеки отделен служител;
            
         
               в)
            
            
               описание на функциите и квалификациите на всеки служител, който отговаря за вътрешния одит, вътрешния контрол, спазването на нормативните изисквания, оценяването на риска и вътрешния преглед на правилата и процедурите;
            
         
               г)
            
            
               служителите, които изцяло отговарят за определена дейност, и служителите, които работят по споразумение за възлагане на дейности на външен изпълнител;
            
         
               д)
            
            
               подробни сведения за обучението и повишението на квалификацията във връзка с дейността на регистъра на трансакции, в т.ч. изпитването или други видове официално оценяване, които трябва да премине дадено лице, за да може да изпълнява функции по регистриране на трансакции.
            
         
      РАЗДЕЛ 5
   
   
      
         Финансови средства за дейността на регистъра на трансакции
      
   
   Член 12
   Финансови отчети и финансово-икономически планове
   1.   Заявлението за регистрация като регистър на трансакции съдържа следната финансова и икономическа информация за заявителя:
   
               а)
            
            
               пълен набор от финансови отчети, които са изготвени по международните стандарти, приети по член 3 от Регламент (ЕО) № 1606/2002 на Европейския парламент и на Съвета от 19 юли 2002 г. за прилагането на международните счетоводни стандарти (4);
            
         
               б)
            
            
               когато финансовите отчети на заявителя подлежат на задължителен одит по смисъла на член 2, параграф 1 от Директива 2006/43/ЕО на Европейския парламент и на Съвета от 17 май 2006 година относно задължителния одит на годишните счетоводни отчети и консолидираните счетоводни отчети (5), във финансовите отчети се включва одитният доклад за годишния и консолидирания финансов отчет;
            
         
               в)
            
            
               ако заявителят подлежи на задължителен одит, се посочват името или наименованието на външния одитор и националният му регистрационен номер;
            
         
               г)
            
            
               финансово-икономически план, в който се разглеждат различни икономически сценарии за предоставянето на услуги по регистриране на трансакции и който обхваща период от най-малко три години.
            
         2.   Когато няма финансова информация за минали периоди съгласно параграф 1, заявлението за регистрация като регистър на трансакции съдържа следната информация за заявителя:
   
               а)
            
            
               разчет, който показва, че заявителят ще разполага с достатъчно средства, и отразява очакваното му финансово-икономическо състояние шест месеца след регистрацията му;
            
         
               б)
            
            
               междинен финансов отчет, когато финансовите отчети за изисквания период не са готови;
            
         
               в)
            
            
               отчет за финансовото състояние, например счетоводен баланс, отчет за доходите, отчет за промените в собствения капитал и отчет за паричните потоци и пояснителни приложения, съдържащи обобщена информация за счетоводната политика и друга пояснителна информация.
            
         3.   Заявлението за регистрация като регистър на трансакции съдържа одитираните годишни финансови отчети на дружеството майка за трите финансови години преди датата на заявлението.
   4.   Заявлението за регистрация като регистър на трансакции съдържа и следната финансова информация за заявителя:
   
               а)
            
            
               сведения за плановете за учредяване на дъщерни дружества и местоположението им;
            
         
               б)
            
            
               описание на дейността, която заявителят планира да извършва, вкл. дейността на дъщерните дружества и клоновете.
            
         
      РАЗДЕЛ 6
   
   
      
         Конфликти на интереси
      
   
   Член 13
   Управление на конфликтите на интереси
   Заявлението за регистрация като регистър на трансакции съдържа следната информация за въведените от заявителя правила и процедури за управление на конфликтите на интереси:
   
               а)
            
            
               правилата и процедурите за установяване, управление и оповестяване на конфликтите на интереси и описание на процеса, който се използва, за да се гарантира, че съответните лица познават правилата и процедурите;
            
         
               б)
            
            
               други мерки и контролни механизми, които са въведени, за да се осигури спазването на изискванията за управление на конфликтите на интереси по буква а);
            
         Член 14
   Поверителност
   1.   Заявлението за регистрация като регистър на трансакции съдържа следната информация за вътрешните правила и механизми, с които се предотвратява употребата на данни, съхранявани в бъдещия регистър на трансакции, в следните случаи:
   
               а)
            
            
               когато употребата на тези данни е за незаконни цели;
            
         
               б)
            
            
               когато има разкриване на поверителна информация;
            
         
               в)
            
            
               когато употребата на тези данни не е разрешена за търговски цели.
            
         2.   Заявлението за регистрация по предходния параграф съдържа описание на вътрешните процедури за издаване на разрешения на служителите за използване на пароли за достъп до данни, като се посочва и за какви цели ще използват данните тези служители, обхватът на данните и ограниченията за употребата им.
   3.   Заявителите представят на ЕОЦКП информация за процесите, използвани за поддържане на дневник, в който се съхранява информация за всеки извършващ справка с данните служител, за датата и часа на справката, за естеството на данните — обект на справката, и за целта на справката.
   Член 15
   Проучване и разрешаване на конфликтите на интереси
   1.   Заявлението за регистрация като регистър на трансакции съдържа резултатите от актуално към датата на заявлението проучване на съществуващите значими конфликти на интереси във връзка с допълнителни или други свързани услуги, предоставяни от заявителя, и описание на начина на управление на тези конфликти на интереси.
   2.   Когато заявителят е част от група дружества, в резултатите от проучването се посочват всички значими конфликти на интереси, свързани с други дружества от същата група, и описание на начина на управление на тези конфликти на интереси.
   
      РАЗДЕЛ 7
   
   
      
         Ресурси и процедури
      
   
   Член 16
   Информационнотехнологични ресурси и възлагане на дейности на външни изпълнители
   Заявлението за регистрация като регистър на трансакции съдържа описание на:
   
               а)
            
            
               системите и потребителските приложения, разработени от заявителя за предоставяне на услуги на клиентите му, като се представя и копие на ръководството за употреба и вътрешните процедури;
            
         
               б)
            
            
               инвестиционната политика на заявителя и политиката му за обновяване на информационнотехнологичните ресурси;
            
         
               в)
            
            
               споразуменията за възлагане на дейности на външни изпълнители, сключени от заявителя, както и методите, използвани за контрол върху качеството на извършваните от външни изпълнители дейности, и копие от договорите, уреждащи тези споразумения.
            
         Член 17
   Допълнителни услуги
   Когато заявител, дружество от неговата група или дружество, с което заявителят има значимо споразумение, отнасящо се до предоставяне на услуги, свързани със сключването на сделки, или услуги след сключването на сделките, предлага или планира да предлага допълнителни услуги, заявлението му за регистрация като регистър на трансакции съдържа описание на:
   
               а)
            
            
               допълнителните услуги, извършвани от заявителя или групата на дружеството майка, и споразуменията, които регистърът на трансакции е сключил с дружества, предлагащи услуги, свързани със сключването на сделки, или услуги след сключването на сделките, или други подобни услуги, както и копия от тези споразумения;
            
         
               б)
            
            
               процедурите и правилата, които ще осигурят оперативно разделение между услугите на заявителя по регистриране на трансакции и другите му дейности, включително когато отделна дейност се извършва от регистъра на трансакции, от дъщерно дружество на неговия холдинг или от друго дружество, с което той има значимо споразумение в контекста на услугите, свързани със сключването на сделки, на услугите след сключването на сделките или на друга дейност.
            
         
      РАЗДЕЛ 8
   
   
      
         Правила за достъпа
      
   
   Член 18
   Прозрачност на правилата за достъпа
   Заявлението за регистрация като регистър на трансакции съдържа:
   
               а)
            
            
               правилата и процедурите, по които ползвателите получават достъп до данните в регистъра на трансакции, в т.ч. процесите, чрез които ползвателите могат да изменят регистрираните данни за договори;
            
         
               б)
            
            
               копие от условията, които определят правата и задълженията на ползвателите;
            
         
               в)
            
            
               описание на различните категории достъп за ползвателите (ако има няколко категории);
            
         
               г)
            
            
               правилата и процедурите за достъп, съгласно които други доставчици на услуги могат да получат при равноправни условия достъп до данните, поддържани от регистъра на трансакции, когато съответните контрагенти са дали съгласие.
            
         Член 19
   Прозрачност на правилата за спазване на нормативните изисквания и точността на данните
   Заявлението за регистрация като регистър на трансакции съдържа информация за процедурите, които заявителят е въвел за проверка на:
   
               а)
            
            
               спазването на нормативните изисквания за отчетността от страна на отчитащия се контрагент или представящото отчета лице;
            
         
               б)
            
            
               верността на информацията в отчета;
            
         
               в)
            
            
               възможността за равняване на данните в различните регистри на трансакции, ако контрагентите се отчитат пред различни регистри на трансакции.
            
         Член 20
   Прозрачност на правилата за ценообразуване
   Заявлението за регистрация като регистър на трансакции съдържа описание на:
   
               а)
            
            
               правилата на заявителя за ценообразуване, в т.ч. предоставяните отбиви и отстъпки и условията за ползването им;
            
         
               б)
            
            
               тарифа за таксите за допълнителните услуги, в т.ч. разчети за разходите за услугите по регистрация на трансакции и допълнителните услуги, както и подробни сведения за методите, използвани за отчитане на отделните разходи, които може да възникнат за заявителя при предоставянето на услуги по регистрация на трансакции и допълнителни услуги;
            
         
               в)
            
            
               методите, използвани за предоставянето на информацията на клиентите (по-конкретно отчитащите се лица) и бъдещите клиенти, в т.ч копие от тарифата за таксите, в която поотделно се посочват таксите за услугите по регистриране на трансакции и за допълнителните услуги.
            
         
      РАЗДЕЛ 9
   
   
      
         Операционна надеждност
      
   
   Член 21
   Операционен риск
   Заявлението за регистрация като регистър на трансакции съдържа:
   
               а)
            
            
               подробно описание на наличните ресурси и процедурите за установяване и намаляване на операционния риск и на всеки друг съществен риск, на който заявителят е изложен, включително копия от наръчници и вътрешни процедури;
            
         
               б)
            
            
               описание на нетните ликвидни активи, финансирани чрез собствен капитал за покриване на потенциални икономически загуби с цел да се продължи предоставянето на услуги като действащо предприятие, както и оценка на достатъчността на финансовите средства за покриване на оперативните загуби при прекратяване или реорганизация на най-важните дейности и услуги за период от най-малко 6 месеца;
            
         
               в)
            
            
               плана за непрекъснатост на дейността и сведения за правилата за актуализиране на плана. По-специално, планът включва:
               
                           i)
                        
                        
                           всички свързани с дейността процеси, процедури за управление на кризи и свързаните с тях системи, които са от ключово значение за осигуряване на услугите по регистриране на трансакции от заявителя, в т.ч. значими дейности, възложени на външни изпълнители, както и стратегията, политиката и целите на регистъра на трансакции за осигуряване на непрекъснатостта на тези процеси;
                        
                     
                           ii)
                        
                        
                           договореностите с други доставчици на инфраструктурни услуги на финансовите пазари, в т.ч. с други регистри на трансакции;
                        
                     
                           iii)
                        
                        
                           механизмите за осигуряване на минимално равнище на действие на функциите от ключово значение и очакваните срокове за пълното възстановяване на тези процеси;
                        
                     
                           iv)
                        
                        
                           максимално допустимия срок за възстановяване на свързаните с дейността процеси и системи, като се имат предвид срокът за отчитане пред регистрите на трансакции по член 9 от Регламент (ЕС) № 648/2012 и обемът на данните, които регистърът на трансакции трябва да обработи в съответния еднодневен срок;
                        
                     
                           v)
                        
                        
                           процедурите за записването на инцидентите в дневник и разглеждането им;
                        
                     
                           vi)
                        
                        
                           програмата за извършване на тестове и резултатите от тези тестове;
                        
                     
                           vii)
                        
                        
                           броя на наличните заместващи технически и операционни обекти, местоположението им, ресурсите им в сравнение с главния обект и въведените процедури за непрекъснатост на дейността при необходимост от използване на заместващите обекти;
                        
                     
                           viii)
                        
                        
                           информация за достъпа до второстепенен обект на дружеството, за да могат служителите да осигурят непрекъснатост на дейността, когато основният обект не може да бъде използван;
                        
                     
         
               г)
            
            
               описание на механизмите за осигуряване изпълнението на дейностите на заявителя по регистриране на трансакции при срив и участието на ползвателите на услугите на регистъра на трансакции и на трети лица в тях.
            
         
      РАЗДЕЛ 10
   
   
      
         Съхранение на документацията с данни
      
   
   Член 22
   Правила за съхранение на документацията с данни
   1.   Заявлението за регистрация като регистър на трансакции съдържа информация за получаването и управлението на данни, в т.ч. за правилата и процедурите, въведени от заявителя за гарантиране на следното:
   
               а)
            
            
               своевременно и точно регистриране на получаваните данни;
            
         
               б)
            
            
               че данните се поддържат онлайн и офлайн;
            
         
               в)
            
            
               че данните се копират по подходящ начин, за да се осигури непрекъснатост на дейността.
            
         2.   Заявлението за регистрация като регистър на трансакции съдържа описание на системите, правилата и процедурите за съхранение на документацията с данни, които се използват, за да се гарантира, че данните се изменят по подходящ начин и че позициите се изчисляват правилно съгласно съответните законови или подзаконови изисквания.
   
      РАЗДЕЛ 11
   
   
      
         Наличност на данните
      
   
   Член 23
   Механизми за осигуряване на достъп до данните
   Заявлението за регистрация като регистър на трансакции съдържа описание на ресурсите, методите и каналите, които заявителят ще използва за улесняване на достъпа до данните съгласно разпоредбите на член 81, параграфи 1, 3 и 5 от Регламент (ЕС) № 648/2012, отнасящи се до прозрачността и достъпа до данните, както и:
   
               а)
            
            
               описание на ресурсите, методите и каналите, които заявителят ще използва за улесняване на обществения достъп до съхраняваните при него данни съгласно член 81, параграф 1 от Регламент (ЕС) № 648/2012, и периодичността на актуализацията на данните, заедно с копие от съответните наръчници и вътрешни правила;
            
         
               б)
            
            
               описание на ресурсите, методите и средствата, които заявителят ще използва за улесняване на достъпа на органите по член 81, параграф 3 от Регламент (ЕС) № 648/2012 до съхраняваните при него данни, периодичността на актуализацията на данните и контрола и проверките, които регистърът на трансакции може да въведе за процеса на филтриране на достъпа, заедно с копие от съответните наръчници и вътрешни процедури;
            
         
               в)
            
            
               описание на ресурсите, методите и каналите, които заявителят ще използва за улесняване на достъпа на страните по договорите до съхраняваните при него данни съгласно член 80, параграф 5 от Регламент (ЕС) № 648/2012, и периодичността на актуализацията на данните, заедно с копие от съответните наръчници и вътрешни правила.
            
         Член 24
   Удостоверяване на точността и пълнотата на заявлението
   1.   Всяка информация, представена на ЕОЦКП по време на процеса по регистрация, се придружава от писмо, което е подписано от член на ръководния съвет и на висшия ръководен състав на регистъра на трансакции и с което съответното лице удостоверява, че представената информация е точна и пълна към датата на предаването ѝ, доколкото му е известно.
   2.   В съответните случаи информацията се придружава и от дружествени документи, удостоверяващи точността на данните.
   Член 25
   Влизане в сила
   Настоящият регламент влиза в сила на двадесетия ден след публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 19 декември 2012 година.
      
         
            За Комисията
         
         
            Председател
         
         José Manuel BARROSO
      
   
   
      (1)  Все още непубликувано в Официален вестник.
   
      (2)  ОВ L 201, 27.7.2012 г., стр. 1.
   
      (3)  ОВ L 331, 15.12.2010 г., стр. 84.
   
      (4)  ОВ L 243, 11.9.2002 г., стр. 1.
   
      (5)  ОВ L 157, 9.6.2006 г., стр. 87.